**Людміла Статкевіч,**

музычны кіраўнік Дзяржаўнай

ўстановы адукацыі «Дашкольны

цэнтр развіцця дзіцяці № 1 г.Ліда»

**Святлана ЗАВАЛА,**

музычны кіраўнік Дзяржаўнай

ўстановы адукацыі «Дашкольны

цэнтр развіцця дзіцяці № 1 г.Ліда»

**МАМА! МАТУЛЯ! – ЧАРОЎНАЕ СЛОВА**

**Свята, прысвечанае міжнароднаму жаночаму дню 8 Сакавіка**

**для дзяцей старэйшай групы (6-7 гадоў)**

**Праграмныя задачы:** фарміраваць асновы музычнай культуры сродкамі фальклору; развіваць у дзяцей вусны музычна-інтанацыйны слоўнік і інтанацыйны вопыт; знаёміць з высокамастацкім і рознасталёвым музычным рэпертуарам, прысвечаным святу маці; выхоўваць жаданне актыўна праяўляць сябе ў музычна-выканаўчай і творчай дзейнасці.

**Матэрыял і абсталяванне:** абсталяванне беларускага двара: хатка, плот, дровы, косы, мяшок з зернем, бусел, зялёная брама, упрыгожанная кветкамі, зорны парасон, скрут, кій, касцюмы для Лясуна, вядучых, кош, кветкі з крылатак ясеня, хусткі, вяночкі з кветкамі для дзяўчат, мультымедыйная ўстаноўка, музычны цэнтр.

**Дзеючыя асобы:** вядучыя, дзеці, Лясун.

**Папярэдняя работа:** развучванне з дзецьмі прымавак і прыказак пра матулю.

**Ход мерапрыемства**

*Музычная зала оформлена ў выглядзе беларускага двара. Выходзяць вядучыя:*

**Вядучы 1.** Мама – самае старажытнае беларускае слова.

Мамы – золата Беларусі. Яны выхоўвалі дзяцей па правілах продкаў.

* Я даю табе, каб ты даў свайму наступніку;
* будзеш цярплівы, то станеш шчаслівы;
* адганяй ад сябе трох ворагаў – баязлівасць, зайздрасць, пагарду…

Так во і ўступілі мы ў XXI век.

Маліся за Маму, чалавек!

**Вядучы 2.** Якія нашы мамы? Вясёлыя, ласкавыя, дабрэй няма на свеце. Лепш не скажаш, як скажуць дзеці!

*Гучыць музыка, у залу заходзяць дзеці. Па чарзе гавораць прымаўкі пра маму.*

* Мілая, пяшчотная, мамачка мая родная.
* Светлая зараначка, дарагая мамачка.
* З мамай сонейка святлей.
* Нават плакаць весялей.
* За ўсіх мая мамачка лепшая ў свеце.
* Маміна ўсмешка, як сонейка свеціць.
* Мая мама добрая такая, мая мама проста залатая.
* А ўжо так мяне матулька любіць, і песціць і галубіць.
* І да сэрдца горне і мілуе і так моцна пацалуе.
* Скажа ласкавае слоўца, сама засвеціцца, як сонца.
* Мамачка ўсміхнецца, нібы сонейка смяецца.
* А рука ў яе такая, як пагладзіць – боль снімае.
* Дабрыня матулі грэя, нібы летняя цяпло.
* І з маёй матулей мне ніколі, кепска, сумна не было.
* У маёй матулі шмат работы, яна не ведае ляноты.
* Заданне дасць, усё зраблю. Я вельмі мамачку люблю.
* Добра мне з мамай заўсёды бывае. Мама мне вечарам песні спявае.
* Хачу, каб магутны Бог маёй мамачцы памог. Зычыў добрай долі, а бяды ніколі.

*Дзеці сядаюць*

**Вядучы 1.** Самае цудоўнае слова на зямлі – Мама. У мамы добрыя ласкавыя рукі. У мамы самае спагадлівае сэрца. У ім ніколі не гасне любоў.

**Вядучы 2.**

Калі табе баліць, і ёй баліць. Сэрца ные і шчыміць.

Калі ты ў дарозе, і яна ў трывозе.

Калі шчасце цябе спаткала, мама абраз цалавала.

Запрасіла ўсю вёску ўшанаваці матку боску.

Шануйце маці сваю!

**Песня**

**«Мама-матулечка»**

*(муз. С. Саўчук)*

**Вядучы 2.** Маці заўсёды чакае! Калі вырасцеш ты, дзіцятка, дарагое немаўлятка. Хоча знаць, куда пайшоў гуляць. Ад раніцы да ночы праглядзела ўсе вочы. Ну прыедзь ты, чаканы госць, для цябе прытулак ёсць. Разок глянула ў аконца, засвяцілася, як сонца. Не адракайся ад маці, шкадуй і клапаціся аб ёй!

*Дзеці па чарзе гавораць прыказкі пра маму.*

* Работы не цурайся, а ад маці не адракайся.
* Пры сонейку цёпла, пры маці добра.
* Птушка рада вясне, дзіця – маці.
* Няма смачней вадзіцы, як з матулінай крыніцы.
* Хто маці не слухае, той у пальцы дзьмухае.
* Усякай маці сваё дзіця міла.
* Дзетак узгадаваць не грыбоў назбіраць.
* Адна ў чалавека маці, адна і Радзіма.

**Вядучы 1.** Высока ў паднябессі буслік наш лунае, кружыць ён над хатай, родны кут вітае.

*Гульнёвыя рухі – прывітанне буслікаў*

**Песня**

**«Буслик»**

*(муз. Т. Молчан, сл. У. Мазго)*

**Вядучы 1.** Мая Беларусь – ты назапасіла мора калыханак для сваіх дзяцей.

Яны – падушачкі для немаўлят.

Яны – крынічка напеўных слоў.

Яны – люлянка для нягод.

Мамачка, матуленька родная, як салодка засынаецца пад тваю песеньку, пяшчотную, мілагучную.

*Вядучы 2 нясе «зорны парасон» і спявае калыханку.*

Носіць зорны парасон і нячутна ходзіць сон

Ціха голасам матулі ён спявае – люлі, люлі.

*Перадае “зорны парасон” музычнаму кіраўніку.*

Люлі, люлі, люлі, люлі, усе курачкі паснулі.

Ой, паснулі і курчаткі пад скрыдэлькам сваёй маткі.

*Перадае “зорны парасон” матулям па чарзе.*

Баю-бай, спявае слон, і вядзе ў дзівосны сон.

На пуховыя падушкі ў краіну райскай птушкі.

Люлі, люлі, баю, бай, спі, дачушка, засынай.

Дарма вочкі не сляпі, спі спакойна, спі, спі, спі.

**Вядучы 2.** Вось як хораша спяваюць мамы, можа і дзеці заспяваюць калыханку для матулі.

*Вядучы з парасонам стаіць у цэнтры, да яго падыходзяць дзеці.*

**Песня**

**«Калыханка для матулі»**

*(бел. нар. мел., сл. Н. Нарэйка)*

**Вядучы 1.** Як добра спіцца пад спевы роднай матулі. А ці мае магчымасць кожнае дзіця чуць матуліну калыханку? Напэўна не.

У кашульцы чорнай, зрэбнай тварык сплаканы, мурзаты.

А ні бацькі, а ні маткі, і не мае роднай хаткі.

На ўзмешку сядзіць, плача – куды дзецца – знаць не знае;

Гадок шосты пайшоў толькі… А тут ночка… страх… змяркая…

Устань з узмежка, не плач горка, глянь у небе ясна зорка.

Вер: не згінеш сірацінка, беларуская дзяўчынка!

У нашым краі многа гэтак, у людзі вышла сірот-дзетак…

Спачувай дзецям сіротам – тым, у каго няма бацькі і маці.

Крыўдзіць сірот – вялікі грэх.

*сл. Цёткі*

**Вядучы 2.** Мае любыя дзеткі, калі мама побач, то гэта вялікае шчасце. Мілуўце, шкадуйце, цалуўце сваіх матуль зараз і заўсёды.

**Хвілінка душэўных зносін**

*(дзеці падыходзяць да матуль, абдымаюць…)*

**Вядучы 2.**

Гукі мовы роднай, наскай –

Перапоўняць сэрца ласкай.

Дык шануй святыя словы

Беларускай роднай мовы.

*Р. Барадулін*

**Інсцыніроўка верша**

«Сын і маці»

**Сын.**

Ну, а йшчэ скажы мне, мамка,

Бо я не разважыў:

Што такое беларусы,

Як настаўнік кажа?

**Маці.**

Усе – і ты, і я, суседзі,

Хто, па-твойму, прусы?

Дык жа ўцям: на Беларусі

Жывуць беларусы!

**Сын.**

Вось яно што! Праўда, мамка,

ужо сабе ўтлумачыў:

Беларус я! Ох, дам пытлю,

Хто скажа іначай.

Ну, але яшчэ не ўсё тут

Ясным мне здаецца:

Што такое беларускай

Гутаркай завецца?

**Маці.**

Ой, дурненькая варона,

Што з табой чыніці!

Як жа йначай беларусы

Могуць гаманіці?

Як жа мы з табой гуторым

Вось у гэту хвілю?

Як жа я пяю над зыбкай

Для малой Марылі?

**Сын.**

Ну, ўжо знаю, знаю, мамка!

Як у люстры бачу,

Пакажу я ўсяму свету,

Хто я дый што значу!

*Я. Купала*

**Дзіця.**

Туп, туп, чаравік, не ляніся!

Туды-сюды, чаравік, павярніся!

Танцавалі мы гапак, танцавалі русскую.

Паглядзіце зараз як скачам беларускую.

**Танец разам з мамамі**

**«Полька беларуская»**

*(муз. І. Лучанок, сл. Л. Дранько-Майсюк)*

**Вядучы 1.**

Дабрыня бабулі грэе нібы летняе цяпло.

Мне з бабуляю ніколі кепска сумна не было.

**Сцэнка «Бабулі»**

**Вядучы 1.**

Каля прызбы хлапчукі гаманілі ўранку,

Хто іх снедаць застаўляў, падліваў смятанку.

**1-ы хлопчык .**

Мяне бабка частавала – сыр і мёд, усё давала.

Як наеўся я прысмакаў і сказаў бабулі – дзякуй.

**2-і хлопчык.**

І мы з бабулей за сталом п’ём гарбату з пірагом.

**3-і хлопчык.**

Бабкі лепшае няма, як мая ў цэлым свеце.

Не крычыць яна дарма, ласкаю прывеціць.

Звяжа цёплыя пальчаткі мне на Новы год.

А калі спячэ аладкі, скачуць самі ў рот. Вот!

**4-ы хлопчык.** А ў маёй прысамакаў воз!

**Усе хлопчыкі разам.** Ты бы нам прывёз?

**5-ы хлопчык.**

А мая бабуля казкі любіць баіць, гаварыць.

Цылы вечар будзеш слухаць, сон не здолее змарыць.

Безліч казак бабка знае, іх заўсёды ахвотна бае.

**Вядучы 1.** Матулі, бабулі, адзіныя ў свеце, шануйце, люібіце заўсёды іх дзеці.

**Вядучы 2.** Мілыя матулі, паважаня бабулі, на наша свята ў гэты час для вас прыгажуні-дзяўчынкі станцуюць нам «Хусцінкі»

**Танец дзяўчат** **«Хусцінкі»**

*(песня «Гаворка беларуская», муз. і сл. Міхаіла Скрундзя)*

**Хлопчык.** Ой, маці, маці, клічуць сенажаці, клічуць сенажаці, пара косы браці.

**Танец хлопчыкаў** **«Касіў ясь канюшыну»**

*(бел. нар. песня ў апр. У. Мулявіна)*

**Вядучы 1.**

Эх скручу я дудку, такое заіграю,

Каб усім было чутка ад краю да краю.

Заіграю так васола, каб усе наўкола

Узяўшыся ў бокі ды пайшлі ў скокі.

*Ф. Багушэвіч*

**Гульня-танец**

**«Саўка ды грышка»**

*(бел. нар. песня)*

*Гучыць крык прушак, гуканне савы, заходзіць Лясун*

**Лясун.** *(злосна)* Чаго раскрычаліся, як вароны на дождж. Па ўсім лесе погаласка ідзе. Го-ца-ца, го-ца-ца! Ходзяць тут, ходзяць, блытаюцца пад нагамі. Спакою ад вас няма.

*Падбягаюць да лясуна трое дзяцей, турзюць яго за адзенне і гавораць ласкава.*

**1-е дзіця.**Дзядуленька, дзядуля, ці чуеш?

**2-е дзіця.** Як цябе завуць?

**3-е дзіця.** Дзядуля, а дзе твая бабуля?

**Лясун.** Вот прычапіліся, як смала да барады!

*Вядучы падыходзіць абдымае Лясуна.*

**Вядучы 2.** Дзеду, не гневайся так, не крыўдуй, а ці ўмееш ты спяваць? А ці можна цябе пашкадаваць? *(дзеці шкадуюць Лясуна)*

**Лясун.** Ну хопіць, хопіць, блазнота, сядайце. Расчуліўся да слёз *(плача)* Гэтак мяне ніхто не абнімаў, не шкадаваў *(выцірае слёзы рукавом)*

Пытаеце, як завуць? Я Лясун, Лесавік, леса вартаўнік. А на конт спеваў, дык я гэта заўсёды, дык я гэта зараз, заспяваю!

Я жыву ў цёмным лесе.

Мне як сонца, ясны месяц.

Гэта я, Лесавік, леса вартаўнік.

Ужо прывычны я да жартаў.

Увайсці ў глушэчу варта.

Сцежкі зблытаю лясныя.

Вось які я! Вось які я!

Калі ў лесе прыпініцца,

Можна, можна заблудзіцца.

Сцежкі зблытаю лясныя.

Вось які я! Вось які я!

**Дзіця.** Дзядуля Лясун, а з кім ты ў лесе гуляеш?

**Лясун.** Ну як? З зайцамі напераганкі, з вавёркамі ў жмуркі, з совамі ў « Ах-ха-ха »

**Танец «Ах-ха-ха»**

*(бел. нар. мел. «Чэшка і Смешка» ў апр. В. Купрыяненко)*

*Гучаць спевы птушак*

**Лясун.** Ну чаго расспяваліся, іду, іду, з лесу не выйсці. Ну што ж, дзеткі, бывайце. Давядзецца ў лес прыйсці, мяне гукайце, маіх дрэўцаў не ламайце, істотаў божых не ганяйце. Ну, здаецца, усё сказаў. Бывайце здаровы.

**Вядучы 2.** Пайшоў Лясун, шчаслівай яму дарогі, а мы святкуем далей.

**Дзіця.**

Сёння свята нашых мам, прыйшлі мамы ў госці к нам.

Мы ўсім садам іх чакалі, падарункі рыхтавалі.

Хто хусцінку вышываў, хто карцінку маляваў.

Кожнай маме падарунак, кожнай маме пацалунак.

*Дзеці бяруць падарункі-кветкі,дораць матулям і сядаюць на мейсца.*

**Вядучы 1.** Жадаю шчасця, добрай долі, каб ні хварэлі вы ніколі.

Ружай кветкаю цвілі, каб прыгожымі былі.

**Вядучы 2.** Каб вашы дзеткі расцвілі як гэты кветкі.

**Гульня-карагод з матулямі**

**«Кветкі, мае кветкі»**

(*бел. нар. песня)*

**Вядучы 2.**

Вось і скончылася свята,

Будзьце здаровы, жывіце багата,

Каб ад дзіцячага смеха

Траслася ўся хата

*Гучыць дзіцячы смех і музыка, усе выходзяць з залы.*